স্বামী বিবেকানন্দর ১৫৫তম জন্মবার্ষিকি উপলক্ষে ৭ জানুয়ারি আন্দুলের রাজবাড়ির মাঠে একটি শিবিরের আয়োজন করেছে আরএসএস। সেই শিবিরের জন্য অনুমতি চেয়ে সাঁকরাইল থানায় আবেদন করেছিলেন আরএসএস নেতৃত্ব। সমস্ত রকম নথি জমা দিলেও অনুমতি মেলেনি বলে অভিযোগ। লাভ হয়নি পুলিস সুপার ও জেলাশাসকের কাছে গিয়েও। এরপরই হাইকোর্টে মামলা করে আরএসএস।  সেই মামলার শুনানিতে সরকার আদালতে জানায়, ওই একই সময়ে দুটি রাজনৈতিক দলের সভা থাকায় আইনশৃঙ্খলার অবনতি হতে পারে। আরএসএস-এর তরফে পাল্টা জানানো হয়, সরসঙ্ঘ রাজনৈতিক দল নয়। এরপরই বিচারপতি দেবাংশু বসাক নির্দেশ দেন, সকাল সাড়ে ১১টা থেকে লাড়ে ৪টে পর্যন্ত শিবির করতে পারবে আরএসএস। তাদের পর অন্য রাজনৈতিক দল সভা করবে। দিন কয়েক আগে হিন্দু জাগরণ মঞ্চও আদালতের দ্বারস্থ হয়ে সোনারপুরে সভার অনুমতি পেয়েছিল।